Dié pad nog lank gesluit weens sinkgat‘n Skermgreep van die beeldmateriaal op sosiale media. Snake-rylaan naby die N12 in Benoni gaan nog lank gesluit wees nadat ’n sinkgat ’n gedeelte van dié pad ingesluk het. William Ntladi, woordvoerder van die Ekurhuleni-nooddienste, het aan Maroela Media gesê verskeie ingenieurs werk tans saam om die oorsaak van die sinkgat te bepaal en planne te beraam omtrent dié gat wat op een van die suidwaartse bane ingeval het. Volgens Ntladi is albei bane onbepaald gesluit ter wille van motoriste se veiligheid. Maroela Media het vroeër berig die Gautengse departement van paaie en vervoer het motoriste reeds aan die begin van November gewaarsku teen die sinkgat van vier meter diep. Beeldmateriaal van die sinkgat is vandeesweek op sosiale media versprei waarin dit voorkom asof dié gat heelwat groter is te midde van vandeesweek se swaar reën. Ntladi het egter Donderdagoggend gesê die gat is nié groter as middel November nie. Daar is vroeër vanjaar voorspel dat die pad eers teen die middel van volgende jaar gereed sal wees vir gebruik. Die sinkgat in November vanjaar. (Foto: Twitter)